കുത്തിയൊലിച്ചെത്തിയ മഹാപ്രളയത്തിൽ നിന്ന് കരകയറുന്ന കേരളത്തിന് കൈതാങ്ങാകാൻ സംവിധായകനും നടനും നൃത്ത സംവിധായകനുമായ രാഘവാ ലോറൻസ് . മുഖ്യമന്ത്രിയുടെ ദുരിതാശ്വാസ നിധിയിലേക്ക് ഒരു കോടി രൂപ ശനിയാഴ്ച താരം കൈമാറും . ലോറൻസ് തന്നെ തന്റെ ഫേസ്ബുക്ക് പേജ് വഴിയാണ് ഇക്കാര്യം അറിയിച്ചത് . ' പ്രിയ സുഹൃത്തുക്കളെ ആരാധകരെ ദുരിതമനുഭവിക്കുന്ന കേരളത്തിനായി ഒരു കോടി രൂപ നൽകാൻ ഞാൻ തീരുമാനിച്ചു . വെള്ളപ്പൊക്ക കെടുതിയിൽപ്പെട്ട് ഉഴലുന്ന കേരളത്തിലെ ജനങ്ങളുടെ വിവരം അറിഞ്ഞ് ഞാൻ വളരെയധികം വിഷമത്തിലായിരിക്കുകയാണ് . അവർ നമ്മുടെ സഹോദരങ്ങളാണ് . നേരിട്ട് ചെന്ന് കാര്യങ്ങൾ തിരക്കണമെന്ന് ആഗ്രഹിച്ചിരുന്നുവെങ്കിലും കേരളത്തിലേക്കുള്ള യാത്രയും ദുരിത ബാധിതപ്രദേശങ്ങൾ സന്ദർശിക്കുക എന്നതും ശ്രമകരമായതു കെണ്ട് എല്ലാം ഒന്ന് ശാന്തമാകുന്നത് വരെ കാത്തിരിക്കുകയാണ് . ശനിയാഴ്ച കേരള മുഖ്യമന്ത്രിയെ നേരിൽ കാണാൻ സമയം ലഭിച്ചിട്ടുണ്ട് . എന്റെ സംഭാവന നേരിട്ട് അദ്ദേഹത്തെ ഏൽപ്പിക്കും . കേരളത്തിന് വേണ്ടി കൈയ്യയച്ച് സംഭാവന ചെയ്തവരും ഇനി ചെയ്യാനിരിക്കുന്നവർക്കും എന്റെ നന്ദി രേഖപ്പെടുത്തുന്നു . കേരളം പുനർനിർമ്മിക്കാൻ വേണ്ടി ഞാൻ രാഘവേന്ദ്ര സ്വാമികളോട് പ്രാർഥിക്കുന്നു ' - , ലോറൻസ് തന്റെ ഫെയ്സ്ബുക്ക് പേജിൽ കുറിച്ചു . തെലുങ്ക് , തമിഴ് തുടങ്ങി ഭാഷകളിൽ സിനിമകൾ സംവിധാനം ചെയ്തിട്ടുള്ള ലോറൻസ് രാഘവ മികച്ച കൊറിയോഗ്രാഫർ കൂടിയാണ് . ചെറുപ്പത്തിൽ തന്നെ ബാധിച്ച ബ്രെയിൻ ട്യൂമറിനെ മറികടന്ന ലോറൻസ് കുട്ടികൾക്കായുള്ള ചികിത്സ ഉൾപ്പടെയുള്ള വിവിധ സാമൂഹ്യ സേവനങ്ങളിൽ സജീവമാണ് .